  Виталий Пронин Удмурт егитъёслэн «Шунды» огазеяськонзы басьтӥське «Шундылэн» лабораториез» выль проектсэ улонэ пыӵатон борды.Проект быдэсак сӥземын гуртын улӥсь егитъёслы. Соослы быгатонлыкъёссэс усьтыны, асьсэды возьматыны пӧртэм ёросъёсын, гуртъёсын площадкаос кылдытэмын луозы.Проектэ пыриськисьёслы бадӟым луонлыкъёс усьтӥськозы: тодон-валан басьтон, яркыт но визьмо адямиосын пумиськон, быгатонлыкъёстэ усьтон амалъёсын тодматскон но мукет.Кызьы быдэсъяськоз проект? Кылдытэмын луоз творчествоя группа. Со одӥг нуналлы вуылоз шаермылэн пӧртэм сэрегъёсаз. Таӵе ужрад пыр гуртысь нылъёс-пиос трос тунсыкозэ тодыны быгатозы. Шуом, егитъёслы сӥзем кыӵе проектъёс, адӟытонъёс быдэсъясько шаерамы, кыӵе удысын аслэсьтыд быгатонлыкъёстэ эскерыны пӧрмытод, кызьы дышетсконо проект кылдытыны. Со сяна, ортчылозы пӧртэм мастер-классъёс, семинаръёс.Тунсыко ортчоз ужрадлэн шулдыръяськон люкетэз но. Люкаськемъёслы капчи мылкыд кузьмалозы кырӟаны-вераны, эктыны-тапыртыны быгатӥсь егитъёс. Радъяськозы калык шудонъёс-ӵошатсконъёс, этнодискотекаос.Нырысетӥез пумиськон ортчоз 27-тӥ октябре Кияса ёросысь Юрмалай гуртын. Егитъёс дышетскозы гитараен шудыны, кылбур гожъяны, видео пыр сюжетъёс дасяны, соосты тупатъяны но адямилэн имиджез бордын ужаны. Лена Тугашова Туспуктӥз Ирина Zangarik Теги: Кияса Шунды  